La Bibia piemontèisa/Testament Neuv/Arvelassion/Arvelassion 1


Arvelassion ëd Gioann

1

Introdussion 

Costa-sì a l'é n'arvelassion da Gesù Crist, che Dé a l'ha acordaje për mostré ai sò servitor j'aveniment che tòst a l'avran da rivé. Chiel a l'ha mandà n'àngel për presenté costa arvelassion a sò sërvent Gioann  ch'a l'ha fedelment arportà ambelessì tut lòn ch'a l'ha vëdù. Gioann a l'ha fàit da testimòni a la Paròla 'd Dé e che Gesù Crist a l'ha arvelà. A l'ha 'd boneur col ch'a les e ch'a dà da ment a le paròle 'd costa profëssìa e col ch’a ten an bon cont le còse che son ëscrite ambelessì, përché 'l temp a l'é press a rivé.

Salut a le Set Gesie dl'Asia 
Costa litra mandà a le set gesie ch'a-i son ant la provinsa d'Asia a l'é da Gioann. Grassia a vojàutri e pas da col ch’a l'é, ch’a l'era e che a l’ha da vnì - dai set ëspìrit che stan danans a sò Tròno e da part ëd Gesù Crist. Chiel a l'é ‘l testimòni fedel ëd coste ròbe, ël prim a esse arsussità dai mòrt, ël Rè dij rè dla tera. Che tuta la glòria a vada a chiel ch'an veul bin e ch'a l'ha liberane dai nòstri pecà spantiand sò sangh për nojàutri. A l'é chiel ch'a l'ha fàit ëd nojàutri un règn ëd sacerdòt, al servissi 'd Dé, sò Pare. A chiel a vada tuta la glòria e la potensa për ij sécolj dij sécoj. Amen. 

Vardé: chiel a riva con le nìvole del cel. E tuti a lo vëdran, ëdcò coj che a l'avìo massalo. E tùit ij pòpoj ëd la tèra as na sentiran an colpa. Vera, a l’é pròpi parej! Amen. "Mi i son l'Alfa e l'Omega, ël prim e l'ùltim", a dis Nosgnor Dé, "I son col che a l'é, che a l'era e che a l’ha da vnì, ël Tut-potent!".

Vision preparatòria 

Mi, Gioann, vòstr frel, ch’ i pijo part con voi a la tribulassion, al règn e a la përseveransa an Gesù Crist, i son trovame 'nt l'ìsola ch’as ciama Patmos përchè i l'avìa nunsià la paròla ëd Nosgnor e rendù testimoniansa a Gesù. Un di ‘d dumìnica, ël di dël Signor, lë Spìrit a l'ha fame avèj n’éstasi e i l'hai sentù daré 'd mi na vos fòrta tanme ‘l son ëd na tromba, ch’a disìa: "Lòn che it vëdde, scrivlo 'nt un lìber e mand-lo a le set Cese che a son ant l'Asia: a Efeso, a Smirne, a Pergam, a Tiàtira, a Sardi, a Filadèlfia, e a Laodicea".

Ël Fieul ëd l'Òm 

I son virame për vëdde ‘d chi ch’a fussa la vos ch’ a parlava con mi, e i l'hai vëddù set candlé-a-bras d'òr e an mes ai candlé d'òr un ch’a smijava al Fieul ëd l'Òm, vestì con na vesta longa e con na fassa d'òr dzora dlë stòmi. Ij cavej ëd soa testa a l'ero bianch tanme la lan-a e la fiòca; ij sò euj tanme na fiama ëd feu. Ij sò pé a smijavo ’d bronz lusent, afoà 'nt na fornasa; soa vos a l’era tanme l'arson ëd na  burià granda d’eva. An soa man drita a tnisìa set ësteile, e da soa boca a në surtìa na spa molà da le doe bande. Soa facia a l'era coma 'l sol, lusent ëd tuta soa lus.

Cand ch’i l'hai vëddulo, i son robatà, coma mòrt, ai sò pé. Chiel, anlora, a l'ha posà soa man drita ansima a mi an disend: "Gnun-e tëmme. Mi i son ël prim e l'ùltim, i son col ch’a l’é viv. I j'era mòrt, ma adess i son viv për ij sécoj dij sécoi e i ten-o an me podèj la mòrt e 'l mond dij mòrt. Scriv, donca, le còse che it l'has veddù: còse d'adess e còse ch'a vniran dapress.

Ël sens ëstërmà dle sèt ëstéile che it l'has vëddù an mia man drita e dij set candlé-a-brass d'òr, a l'é sto-sì: le set ëstéile, a son ij mëssagé dle set gesie, e ij set candlé-a-bras a son le set gesie.

Nòte 

Bibia
Testament Neuv
Arvelassion